**Protokoll fra styremøte i Midt-Norge Travforbund tirsdag 13. juni 2017 kl 18.00 på Leangen Travbane.**

**Tilstede: Edmund Morewood, Ketil Oksvold, Morten Valstad, Asbjørn Opdal, Jan Frode Holltrø, Magne Løfaldli, Jan Roar Trøan, Sverre Hosen**

**Forfall: Noralf Brækken, Bjørn Steinshaug, Anne Mette Berg-Christiansen, Roger Rundhaug, Laila Næve, Elin Flataune**

**Agenda**

**Sak 1: Godkjenning av protokoll fra styremøte 09.05.17.**

**Vedtak**

Protokoll godkjent.

**Sak 2: DNTs sportsplan 2017 – 2022**

Med henvisning til DNTs sportsplan vil styret fortsette satsingen på Til Start for å sikre rekrutteringen.

Videre vil satsing på ponni være viktig. Man bør se på organisering innen ridemiljøet, hvor du kan leie hest til bestemte dager i uken. Se på mulighetene for å kunne leie ut ponnier, både for å kunne ri og kjøre, samt komme og stelle de. Finnes det muligheter for tilskudd til drift av ponnistall?

Jobbe for å få flere hester startklare ved å øke deltakelsen i lokalkjøringer. Endre på utskrivingen av løpene. Nullgrunnlags løp er en av mulighetene. Se på forslag fra Jan Inge Ringen.

Satse på ungdom gjennom ungdomsløp, ungdomsserie i forbundet. Premiere hesteeiere som melder på ungdom. Hestene samler poeng i de løp de har ungdomskusker. Sverre setter opp forslag til en «høstserie i MNTF 2017» til neste styremøte. Arrangørene oppfordres til å markedsføre ungdomskusker ved innmelding og på løpsdagene.

**Vedtak:**

Styret følger opp saken på neste styremøte, samt følger opp arbeidet i regionene.

.

**Sak 3: Lokale treningsanlegg**

Sverre gjennomgikk resultatet av befaringen av lokalbanene. Anleggskontaktene og Sverre ble godt mottatt hos alle lag. Det ble kjørt 270 mil og brukt 130 timer på inspeksjonene av banene. Dette viser viktigheten av å opprettholde baner i distriktene. Det er over en time til nærmeste bane for mange av lagene, enkelte lag er det over to timer, nærmere tre timer. MNTF var eneste forbund som hadde sendt inn anleggsrapporteringen innen fristen 31.05.17 til DNT. Sverre håper at utbetalingene til lagene i MNTF, ikke forsinkes av sen innsending fra andre forbund.

Det vil ved neste store anleggsrapportering i MNTF, legges opp til at anleggskontaktene deltar i fellesmøte med styret, før evaluering av banekategoriene sendes inn til DNT.

**Sak 4: Ungdomssatsing**

Sverre orienterte om Ungdomssatsingen og oppfordret styret til å fokusere på dette i regioner og lag. Kompendiet Ungdomstrav ble delt ut med eksemplarer til alle lag i regionene og informasjon om hvordan komme i gang, samt hvilke tilskudds muligheter som finnes: DNTs etableringstilskudd og aktivitetstilskudd.

Styret ønsker å satse på dette i hele forbundet, men ser begrensingen for enkelte lag, og oppfordrer derfor til samarbeid mellom lag og regioner. Alle regioner må få på plass en ungdomsrepresentant, samt finne en eller to frivillige som gjerne vil jobbe med ungdommene. Styret vil gi tilskudd til de regioner som vil starte opp.

Det vises også til sak 2 hvor det fokuseres på ungdomskusker.

**Vedtak**

Ungdomssatsing i MNTF blir tema på årets Høstkonferanse. Styrets representanter sørger for at alle regioner får på plass ungdomsrepresentanter. Styret vil gi tilskudd til oppstartsarbeid i forbindelse med etablering av ungdomsgrupper.

**Sak 5: Møtekalender høsten 2017**

Styret behandlet høstens møtekalender.

**Vedtak**

Høstkonferanse MNTF, søndag 29. oktober, Orkdal Tråvpark. Det er V75 lørdag 28.10.17 på Leangen.

Styremøter MNTF legges til 22. august, 12. september, 10. oktober, 7. november og 5. desember

Ekstra ordinær generalforsamling, valg av lokasjon, se sak 8.

Generalforsamling MNTF 2018 legges til 11. mars i Vollmarka.

**Sak 6: Nytt fra regionene**

**Region Møre**: Fokus på lokalkjøringer. Sunndal hadde god deltakelse på sin, Sunnmøre måtte avlyse pga for lite meldte hester – de jobber nå med å få til kjøring i oktober, Rauma skal ha kjøring og Hestens Dag nå 17. juni.

**Region Nord:** Stor deltakelse på lokalkjøringene, ingen avlyst så langt. Har utviklet et innmeldingsprogram i Excel. Deler gjerne dette med andre regioner.

**Region Orkdal**: har hatt noen avlysninger på lokalkjøringer, nå jobbes det med Totokjøringen i august.

**Region Gauldal:** Flere møter om Vollmarka-alternativet, Hølonda skal ha sin kjøring 1. juli, mange hesteeiere fra andre travlag kommer til Vollmarka for å hurtigkjøre med hestene, stor aktivitet på banen. Har fått en god avtale med grusleverandør, som også tar seg av hestemøkka.

**Region Trondheim:** Malvik skal arrangere lokalkjøring 18. juni.

**Region Fosen:** Stor deltakelse på lokalkjøringene, stor økning i ponnier. Mange nye ponnikusker og mange nyinnkjøpte ponnier til region.

**Sak 7: Forbundssekretærens kvarter**

Midtsommertravet: Sverre ordner med to bord både for fredag og lørdag. DNTs representant Knut Weum inviteres til bordet.

Sverre orienterte om at det vil komme arbeidskrevende saker til alle forbundsstyrer i løpet av sommer/høst 2017. Det vil omhandle fremtidig organisering av driftsselskaper og eiendomsselskaper i DNT.

**Sak 8: Nytt fra LTE AS og LT AS**

Henvendelse fra styret i LTE til styret i MNTF ble behandlet og følgende vedtak ble fattet.

**Vedtak for Sak 4/1 A:**

Kostnadsramme: kr 330 millioner. Det vises til foreløpig byggeprogram vedtatt på Værnes 25. april 2017, med blant annet 1000 m bane, 120 påsellingsbokser, 4 trenerstaller med 20 bokser hver i første omgang (totalt plass til 8 trenerstaller), 440 p-plasser med utvidelsesmuligheter.

**Vedtak for Sak 4/1 B:**

Dette punkt behandles i neste styremøte i MNTF 22. august.

**Ekstra ordinær generalforsamling i MNTF**

**Vedtak:** Ekstraordinær generalforsamling i MNTF for valg av lokasjon avholdes søndag 24. september.

**Klargjøring av lokasjonsalternativer.**

**Vedtak:** Ett flertall i styret (5 for og 2 mot) vedtok å gi Malvik Travlag en frist til 31. juli for å fremlegge ett alternativ til tomt for nytt travanlegg i Midt-Norge.

Når alternativet er klart sendes dette til Per Tronstad, styreleder i LTE AS og kopi til Edmund Morewood styreleder i MNTF.

**Regnskapskontroll ved DNTs kontrollkomite**

**Vedtak:** Styret i MNTF anbefaler for styrene i LT AS og LTE AS og be om at selskapenes revisor er tilstede ved kontrollkomiteens gjennomgang av regnskapene.

**Sak 9: Nye Leangen**

Se sak 8.

**Sak 10: Eventuelt**

Ingen saker.

**Møte hevet 22:40.**

**Trondheim 14. juni 2017**

**Sverre Hosen**

**referent**